ΓΡΑΠΤΗ ΕΡΩΤΗΣΗ P-1012/98 υποβολή: Reimer Bφge (PPE) προς την Επιτροπή (26 Μαρτίου 1998)

Θέμα: Natura 2000 - Εφαρμογή της οδηγίας για τη διατήρηση των φυσικών οικοτόπων καθώς και της άγριας πανίδας και χλωρίδας

Η Επιτροπή στην απάντησή της στην κοινοβουλευτική ερώτηση Ρ-305/98 του κ. Reimer Bφge προέβη σε σημαντικές δηλώσεις όσον αφορά τη λήψη υπόψη οικονομικών και περιφερειακών απαιτήσεων κατά την εφαρμογή της ως άνω οδηγίας, της 21ης Μαΐου 1992 (92/43/ΕΟΚ). Επιπλέον ο Επίτροπος κ. Fischler προέβη, σύμφωνα με δημοσιεύματα των εφημερίδων, με την ευκαιρία της επίσκεψής του στη Βόρεια Ρηνανία Βεστφαλία σε περαιτέρω αποσαφηνίσεις όσον αφορά το χαρακτήρα σύστασης της οδηγίας και τα διακριτικά περιθώρια δράσης των περιφερειών.

Μπορεί, κατά συνέπεια, η Επιτροπή να απαντήσει σε ορισμένα ερωτήματα όσον αφορά την πρακτική εφαρμογή της οδηγίας:

1. Σύμφωνα με το άρθρο 4 παρ. 1 κάθε κράτος μέλος βασιζόμενο στα κριτήρια που ορίζονται στο Παράρτημα ΙΙΙ (Στάδιο 1) και τις σχετικές επιστημονικές πληροφορίες προτείνει έναν κατάλογο τόπων, όπου υποδεικνύεται ποιοι τύποι φυσικών οικοτόπων από τους αναφερόμενους στο Παράρτημα Ι και ποια τοπικά είδη από τα απαριθμούμενα στο Παράρτημα ΙΙ απαντώνται στους εν λόγω τόπους.

Πρέπει τα κράτη μέλη να κατονομάζουν στον κατάλογο αυτό όλες τις περιοχές ενός τύπου φυσικών οικοτόπων ή μπορούν να επιλέγουν μεταξύ των περιοχών ιδίου τύπου που πληρούν αυτά τα κριτήρια;

2. Πρέπει τα κράτη μέλη να δηλώνουν υποχρεωτικά όλους τους υπάρχοντες φυσικούς οικοτόπους ως περιοχές που εμπίπτουν στην οδηγία;

3. Επιβάλλει η οδηγία ελάχιστα όρια ποσοστιαίων συντελεστών για τη δήλωση αυτή;

4. Μπορεί να επιβεβαιώσει η Επιτροπή ότι στόχος της οδηγίας δεν είναι η δημιουργία νέων φυσικών οικοτόπων και ότι τα μέτρα διατήρησης που ορίζει το άρθρο 6 για τις ειδικές περιοχές προστασίας μπορούν να καλύπτουν μέτρα νομοθετικής, διοικητικής ή συμβατικής φύσεως;

Είναι αναγκαίο να χαρακτηρίζονται οι ειδικές περιοχές διατήρησης καταρχήν ως φυσικοί οικότοποι που χρήζουν προστασίας;

5. Μπορεί να επιβεβαιώσει η Επιτροπή ότι, λαμβανομένου υπόψη του άρθρου 6, η χάραξη του αυτοκινητοδρόμου Α-20 ενέχει, υπό την έννοια των άρθρων 2 και 6 παρ. 2 οικονομική σημασία που υπερβαίνει τα όρια μιας περιφέρειας και ότι με τις αποφάσεις για τα διευρωπαϊκά δίκτυα - συμπεριλαμβανομένης της χάραξης που περιέχει στο Παράρτημα η έκθεση Pieczyk - τεκμηριώνονται λόγοι σημαντικού δημοσίου συμφέροντος;

Απάντηση της κας Bjerregaard εξ ονόματος της Επιτροπής (21 Απριλίου 1998)

1. Σύμφωνα με την οδηγία του Συμβουλίου 92/43/ΕΟΚ της 21ης Μαΐου 1992 για τη διατήρηση των φυσικών οικοτόπων της άγριας πανίδας και χλωρίδας ((EE L 206 της 22.7.1992 )), την αποκαλούμενη οδηγία των οικοτόπων, τα κράτη μέλη δεν έχουν την υποχρέωση να προτείνουν όλες τις περιφέρειες όπου απαντάται οικότοπος του τύπου του παραρτήματος Ι ή είδη του παραρτήματος ΙΙ (άρθρο 3, παράγραφος 2, οδηγία 92/43/ΕΟΚ). Ωστόσο τα κράτη μέλη έχουν την υποχρέωση να αξιολογούν όλες αυτές τις περιοχές σύμφωνα με τα κριτήρια του παραρτήματος ΙΙΙ.

2. Δεν υφίσταται υποχρέωση σύμφωνα με την οδηγία 92/43/ΕΟΚ για επιλογών όλων των περιοχών που προστατεύονται δυνάμει της εθνικής νομοθεσίας για τη διαφύλαξη της φύσης δεδομένου ότι τα κριτήρια για την επιλογή των περιοχών αυτών ενδέχεται να είναι διαφορετικά.

3. Δεν υφίσταται ελάχιστο ποσοστό της εθνικής επικράτειας που θα πρέπει να καλύπτουν οι προτάσεις που διατυπώνονται εκ μέρους των κρατών μελών. Τα κράτη μέλη καλούνται να προτείνουν απλώς όλες τις ενδεδειγμένες περιοχές.

4. Ο στόχος της οδηγίας 92/43/ΕΟΚ είναι να συγκροτηθεί το δίκτυο Natura 2000 προκειμένου να διατηρηθεί ή να αποκατασταθεί, σε ευνοϊκό ισοζύγιο διατήρησης, η κατάσταση των φυσικών οικοτόπων και ειδών της άγριας πανίδας και χλωρίδας με κοινοτικό ενδιαφέρον, σύμφωνα με τα κριτήρια που ορίζει η οδηγία. Ως εκ τούτου ενδέχεται να είναι απαραίτητο να καθοριστούν επίσης οι περιοχές που επί του παρόντος δεν έχουν ορισθεί ως τόποι φυσικής προστασίας.

Όπως υπογραμμίζει και το Αξιότιμο Μέλος του Κοινοβουλίου τα κράτη μέλη, σύμφωνα με το άρθρο 6, παράγραφος 1 της οδηγίας 92/43/ΕΟΚ καλούνται να λάβουν τα κατάλληλα καταστατικά, διοικητικά ή συμβατικά μέτρα για τους τόπους ειδικής προστασίας. Οι ενδεχόμενες μέθοδοι δεν συνδέονται υποχρεωτικά με ήδη υφιστάμενες κατηγορίες εθνικής προστασίας. Ωστόσο, μπορούν να εφαρμοστούν όλα τα μέσα τα οποία εγγυώνται την επαρκή και μόνιμη προστασία.

5. Κατόπιν αιτήματος των γερμανικών αρχών σύμφωνα με το άρθρο 6, παράγραφος 4 της οδηγίας 92/43/ΕΟΚ, η Επιτροπή έχει ήδη εκφράσει άποψη σχετικά με τον αυτοκινητόδρομο Α 20 στο πλαίσιο των διευρωπαϊκών δικτύων (ΤΕΝ) καθώς και όσον αφορά τους σημαντικούς λόγους δημοσίου συμφέροντος σχετικά με τη διασταύρωση των τόπων του Natura 2000 στο Mecklenburg Vorpommern (γνώμες της 27ης Απριλίου 1995 ((EE C 178 της 13.7.1995 )) και 96/15/ΕΚ της 18ης Δεκεμβρίου 1995 ((EE L 6 της 9.1.1996 ))).

Ωστόσο, οι γνώμες αυτές δεν αφορούν τα τμήματα του αυτοκινητοδρόμου Α 20 που διασχίζει την επικράτεια του Schleswig Holstein. Όσον αφορά το τμήμα αυτό, η Επιτροπή θεωρεί ότι οι αρχές έχουν την υποχρέωση να τηρήσουν πλήρως τις διατάξεις του άρθρου 6 της οδηγίας 92/43/ΕΟΚ, συμπεριλαμβανομένων, κατά περίπτωση, της αναζήτησης της αβλαβέστερης εναλλακτικής λύσης και της χορήγησης επαρκών αντισταθμίσεων προκειμένου να αποφευχθούν αρνητικές επιπτώσεις σε τοποθεσίες που ανήκουν στο Natura 2000.